Kar zadeva vpliv na ribolov, sedanja revizija upošteva sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o evropski strategiji za plastiko v krožnem gospodarstvu, skupno sporočilo visokega predstavnika Unije za zunanje zadeve in varnostno politiko in Komisije z naslovom „Mednarodno upravljanje oceanov: prispevek EU k odgovornemu upravljanju oceanov“ in sklepe Sveta o navedenem skupnem sporočilu.

V Sklep 10125/14 so vključeni načela in usmeritve nove skupne ribiške politike, kot so določeni v Uredbi (EU) št. 1380/2013 Evropskega parlamenta in Sveta, ob upoštevanju ciljev iz sporočila Komisije o zunanji razsežnosti skupne ribiške politike. Poleg tega se je v njem stališče Unije prilagodilo Lizbonski pogodbi.

Za CCSBT se ta pristop izvaja s Sklepom Sveta 10125/14 z dne 26. maja 2014, v katerem je določeno stališče Unije v CCSBT za obdobje 2014–2018. Navedeni sklep vsebuje splošna načela in usmeritve, vendar se v njem, kolikor je to mogoče, upoštevajo tudi posebnosti CCSBT. Poleg tega je v njem na zahtevo držav članic določen standardni postopek za vsakoletno določanje stališča Unije.

CCSBT je pristojna za sprejemanje ohranitvenih in izvršilnih ukrepov v ribištvu v okviru svojih pristojnosti, ki so za pogodbenice zavezujoči.

Unija ima kot članica Razširjene komisije CCSBT pravico do sodelovanja in glasovanja. CCSBT sprejema sklepe s soglasjem.

CCSBT je organ, ustanovljen s Konvencijo CSBT in odgovoren za upravljanje in ohranjanje ribolovnih virov na območju razširjenosti južnega modroplavutega tuna. Ker je Konvencija omejena na države, je CCSBT ustanovila Razširjeno komisijo CCSBT, ki poleg članic CCSBT vključuje ribolovne subjekte in Unijo. Razširjena komisija CCSBT pripravlja sklepe, ki jih CCSBT nato formalno potrdi. Ukrepi CCSBT za ohranitev, upravljanje in optimalno uporabo južnega modroplavutega tuna lahko postanejo zavezujoči za Unijo.

Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima navedeni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.

Akti, ki jih sprejema CCSBT, so akti s pravnim učinkom. Ti akti bodo zavezujoči po mednarodnem pravu v skladu s členom 20 Konvencije CSBT in lahko odločilno vplivajo na vsebino zakonodaje EU, med drugim na:

Pravna podlaga predlaganega sklepa bi moral biti člen 43(2) PDEU v povezavi s členom 218(9) PDEU.

2019/0063 (NLE)

Predlog

SKLEP SVETA

o stališču, ki se v imenu Evropske unije zastopa v Razširjeni komisiji Konvencije za ohranitev južnega modroplavutega tuna (CCSBT), ter razveljavitvi Sklepa 10125/14

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(2) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1)S Sklepom Sveta 2015/2437 je Evropska unija sklenila Konvencijo o ohranitvi južnega modroplavutega tuna (v nadaljnjem besedilu: Konvencija CSBT), s katero je bila ustanovljena Komisija za ohranitev južnega modroplavutega tuna (v nadaljnjem besedilu: CCSBT).

(2)CCSBT je organ, ustanovljen s Konvencijo CSBT in odgovoren za upravljanje in ohranjanje ribolovnih virov na območju razširjenosti južnega modroplavutega tuna. Ker je Konvencija CSBT omejena na države, je CCSBT ustanovila Razširjeno komisijo CCSBT, ki poleg članic CCSBT vključuje ribolovne subjekte in Unijo. Razširjena komisija CCSBT v okviru CCSBT pripravlja sklepe, ki jih CCSBT formalno potrdi. CCSBT sprejema ukrepe za ohranjanje, upravljanje in optimalno uporabo južnega modroplavutega tuna. Taki ukrepi lahko postanejo zavezujoči za Unijo.

(3)V Uredbi (EU) št. 1380/2013 Evropskega parlamenta in Sveta je določeno, da mora Unija zagotoviti, da so ribolovne dejavnosti in dejavnosti ribogojstva okoljsko dolgoročno trajnostne in upravljane na način, ki je skladen s cilji doseganja gospodarskih in socialnih koristi ter koristi zaposlovanja in prispevanja k zanesljivi preskrbi s hrano. Prav tako je določeno, da mora Unija uporabiti previdnostni pristop k upravljanju ribištva, njen cilj pa je zagotoviti, da se izkoriščanje živih morskih bioloških virov izvaja na način, ki dovoljuje obnavljanje in ohranjanje populacij lovljenih vrst nad ravnmi, ki omogočajo največji trajnostni donos. Določeno je tudi, da mora Unija na podlagi najboljšega razpoložljivega znanstvenega mnenja sprejeti upravljalne in ohranitvene ukrepe, podpirati razvoj znanstvenega znanja in mnenja, postopoma odpraviti zavržke in spodbujati ribolovne metode, ki prispevajo k bolj selektivnemu ribolovu, preprečevanju in zmanjševanju neželenega ulova v čim večji meri ter ribolovu z majhnim vplivom na morski ekosistem in ribolovne vire. Poleg tega je v Uredbi (EU) št. 1380/2013 izrecno določeno, da mora Unija navedene cilje in načela uporabiti pri vodenju zunanjih odnosov na področju ribištva.

(4)V skladu s skupnim sporočilom visokega predstavnika EU za zunanje zadeve in varnostno politiko ter Evropske komisije z naslovom „Mednarodno upravljanje oceanov: prispevek EU k odgovornemu upravljanju oceanov“ ter sklepi Sveta o navedenem skupnem sporočilu je spodbujanje ukrepov za podporo in povečanje učinkovitosti regionalnih organizacij za upravljanje ribištva in po potrebi za izboljšanje njihovega vodenja glavna značilnost ukrepanja EU v okviru teh forumov.

(5)Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o evropski strategiji za plastiko v krožnem gospodarstvu se sklicuje na posebne ukrepe za zmanjšanje onesnaževanja s plastiko in onesnaževanja morja ter izgub ali opustitev ribolovnega orodja na morju.

(6)Primerno je oblikovati stališče, ki naj se v imenu Unije zastopa na zasedanjih CCSBT za obdobje 2019–2023, saj bodo ohranitveni in izvršilni ukrepi CCSBT za Unijo zavezujoči in bodo lahko odločilno vplivali na vsebino prava Unije, tj. na uredbo Sveta (ES) št. 1005/2008, Uredbo Sveta (ES) št. 1224/2009, ter Uredbo (EU) 2017/2403 Evropskega parlamenta in Sveta.

(7)Trenutno je stališče, ki se v imenu Unije zastopa na zasedanjih CCSBT, določeno s Sklepom Sveta 10125/14. Sklep 10125/14 je treba razveljaviti in nadomestiti z novim sklepom za obdobje 2019–2023.

(8)Zaradi spreminjajoče se narave ribolovnih virov na območju razširjenosti južnega modroplavutega tuna in posledične potrebe, da stališče EU upošteva nove razmere, vključno z novimi znanstvenimi in drugimi relevantnimi informacijami, predstavljenimi pred ali med zasedanji CCSBT, je treba v skladu z načelom lojalnega sodelovanja med institucijami Unije iz člena 13(2) Pogodbe o Evropski uniji (v nadaljnjem besedilu: PEU) vzpostaviti postopke za vsakoletno določitev stališča Unije za obdobje 2019–2023 –

SPREJEL NASLEDNJI SKLEP:

Člen 1

Stališče, ki se zastopa v imenu Unije na zasedanjih Razširjene komisije Konvencije za ohranitev južnega modroplavutega tuna (v nadaljnjem besedilu: CCSBT), je določeno v Prilogi I.